L-UE dalwaqt ikollha mwaqqaf qafas ġdid li jistabbilixxi r-regoli għall-kmamar tal-ikklerjar fis-suq uniku. Il-Presidenza u l-Parlament illum laħqu qbil proviżorju dwar kif għandha ssir is- superviżjoni tal-kmamar tal-ikklerjar tal-UE u ta' pajjiżi terzi fil-futur, filwaqt li jitqiesu b'mod partikolari l-effetti tal-Brexit fuq is-sistema finanzjarja Ewropea. Ir-regoli l-ġodda ser jiġu implimentati permezz ta' reviżjoni tar-regolament dwar l-infrastruttura tas-suq Ewropew (EMIR) u reviżjoni tal-istatut tas-sistema Ewropea ta' banek ċentrali u l-Bank Ċentrali Ewropew. Il-qbil proviżorju issa jkun jeħtieġ li jiġi kkonfermat mill-ambaxxaturi għall-UE. Il-kmamar tal-ikklerjar huma ħolqa kritika fil-katina finanzjarja. Il-ftehim tal-lum hu essenzjali biex tinkiseb ċertezza legali dwar ir-regoli li ser japplikaw fil-futur, b'mod partikolari fir-rigward tal-mod kif kumpaniji bbażati barra mill-UE ser ikunu jistgħu joperaw fis-suq uniku. Eugen Teodorovici, ministru għall-finanzi tar-Rumanija Il-kmamar tal-ikklerjar jew il-kontropartijiet ċentrali (CCPs) jiffaċilitaw l-iskambju ta' pagamenti, titoli u tranżazzjonijiet ta' derivattivi billi jiċċentralizzaw u jistandardizzaw il-passi kollha li jwasslu għall-ħlas. Jieħdu wkoll ir-riskju tal-kontroparti billi jidħlu bejn il-bejjiegħ u x-xerrej, u b'hekk jipprovdu garanziji li t-tranżazzjoni tista' tiġi kkompletata. Bħalissa hemm 16-il CCP stabbiliti u awtorizzati fl-UE . Hemm ukoll 32 CCP minn pajjiżi terzi li ġew rikonoxxuti skont id-dispożizzjonijiet tal-ekwivalenza tal-EMIR u b'hekk jistgħu joffru s-servizzi tagħhom fl-UE. Wara l-Brexit, it-tliet CCPs ibbażati fir-Renju Unit ser isiru de facto CCPs ta' pajjiż terz. L-għan tar-riforma hu li ssaħħaħ is-superviżjoni tas-CCPs sabiex jittieħed kont tad-daqs, il-kumplessità u d-dimensjoni transfruntiera li dejjem qed jikbru tal-ikklerjar fl-Ewropa. Hija tintroduċi mekkaniżmu uniku fl-Awtorità Ewropea tat-Titoli u s-Swieq biex iġib flimkien l-għarfien espert fil-qasam tas-superviżjoni tas-CCPs u jiżgura kooperazzjoni aktar mill-qrib bejn l-awtoritajiet superviżorji u l-banek ċentrali responsabbli għall-muniti fl-UE. B'mod partikolari, it-test miftiehem jistabbilixxi ''kumitat superviżorju tas-CCPs'' fl-ESMA magħmul minn President indipendenti, l-awtoritajiet kompetenti ta' stati membri li jkollhom CCP awtorizzata kif ukoll żewġ membri indipendenti. Il-banek ċentrali tal-pajjiżi li l-munita tagħhom tintuża għat-tranżazzjoni jistgħu jipparteċipaw fil-kumitat għal ċerti kwistjonijiet speċifiċi imma ma għandhomx dritt tal-vot It-test isaħħaħ ukoll is-sistema eżistenti għar- rikonoxximent u s-superviżjoni ta' kmamar tal-ikklerjar ta' pajjiżi terzi . B'mod partikolari, jintroduċi sistema ta' ''żewġ gradi'' li tagħmel distinzjoni bejn CCPs li ma jkunux sistemikament importanti u CCPs li jkunu sistemikament importanti (l-hekk imsejħa CCPs ta' ''Grad 2''). L-ESMA tivvaluta l-importanza sistemika tas-CCPs skont kriterji speċifiċi, fosthom in-natura, id-daqs u l-kumplessità tan-negozju tas-CCP, l-istruttura tas-sħubija tagħha jew id-disponibbiltà ta' servizzi alternattivi tal-ikklerjar fil-munita kkonċernata. CCPs ta' Grad 2 ikunu soġġetti għal regoli aktar stretti biex jiġu rikonoxxuti u awtorizzati joperaw fl-UE, inkluż: konformità mar-rekwiżiti prudenzjali meħtieġa għas-CCPs tal-UE waqt li jittieħed kont tar-regoli tal-pajjiżi terzi; konferma mill-banek ċentrali rilevanti tal-UE li s-CCP tkun konformi ma' kwalunkwe rekwiżit addizzjonali stabbilit minn dawk il-banek ċentrali; il-qbil ta' CCP li tagħti lill-ESMA l-informazzjoni rilevanti kollha u tippermetti spezzjonijiet fuq il-post, kif ukoll is-salvagwardji meħtieġa li jikkonfermaw li dawk l-arranġamenti jkunu validi fil-pajjiż terz. Ibbażata fuq valutazzjoni motivata bis-sħiħ, l-ESMA tkun tista' wkoll tirrakkomanda li CCP jew xi wħud mis-servizzi tal-ikklerjar tagħha tant ikollhom importanza sistemika sostanzjali li s-CCP m'għandhiex tiġi rikonoxxuta. Il-Kummissjoni tista' tiddeċiedi, bħala miżura tal-aħħar istanza, li s-CCP jkollha bżonn tistabbilixxi ruħha fl-UE. Is-CCP ta' pajjiż terz imbagħad ikollha tistabbilixxi ruħha fl-UE biex tkun tista' topera. Il-passi li jmiss Sakemm issir il-finalizzazzjoni teknika tat-test, il-qbil proviżorju ser jiġi ppreżentat għall-approvazzjoni lill-ambaxxaturi għall-UE. Imbagħad ser jiġi rivedut mill-ġuristi lingwisti. Il-Parlament u l-Kunsill ser jintalbu jadottaw ir-regolament propost fl-ewwel qari. It-test tal-ftehim politiku dwar ir-rieżami tal-EMIR kif approvat mill-Coreper